Diari Oficial de la Generalitat Valenciana


Sumari del DOGV 9287, del 28-02-2022 (2022/1486)

RESOLUCIÓ de 16 de febrer de 2022, de la Direcció General de Qualitat Democràtica, Responsabilitat Social i Foment de l'Autogovern, per la qual s'incoa expedient per a la declaració i inscripció a favor del paredó del Terrer, al terme municipal de Paterna com a lloc de la memòria de la Comunitat Valenciana, i se sotmet l'expedient incoat a tràmit d'informació pública.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9287

Data del DOGV
:   28-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1486


Data del document
:   16-02-2022

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Descriptors 

:   * Conselleria de Participació, Transparència, Cooperació i Qualitat Democràtica

RESOLUCIÓ de 16 de febrer de 2022, de la Direcció General de Qualitat Democràtica, Responsabilitat Social i Foment de l'Autogovern, per la qual s'incoa expedient per a la declaració i inscripció a favor del paredó del Terrer, al terme municipal de Paterna com a lloc de la memòria de la Comunitat Valenciana, i se sotmet l'expedient incoat a tràmit d'informació pública. [2022/1486]  
  
  
La Llei 14/2017, de 10 de novembre, de memòria democràtica i per a la convivència de la Comunitat Valenciana (DOGV 8168, 13.11.2017), té com a pilar fonamental el compromís amb la Declaració Universal de Drets Humans, i amb el que s'estableix en el dret internacional referent al dret a la veritat, la justícia, la reparació i la memòria, com a garantia de no repetició.  
Recuperar la nostra memòria democràtica és més que una qüestió relacionada amb el passat. És la forma més ferma d'assentar en una societat democràtica una cultura de la pau, la convivència i els drets humans. La preservació de la memòria democràtica és indispensable per a la consolidació dels valors de llibertat, respecte, tolerància i acord social, i la seua transmissió a les generacions futures.  
De conformitat amb l'article 20.1 de la Llei 14/2017, de 10 de novembre, de memòria democràtica i per a la convivència de la Comunitat Valenciana, tindran consideració de llocs de la memòria democràtica de la Comunitat Valenciana aquells espais, immobles o paratges que s'hi troben i revelen interés per a la comunitat autònoma, per haver-s'hi desenvolupat fets de singular rellevància per la seua significació històrica, simbòlica o per la seua repercussió en la memòria col·lectiva de la lluita de valencians i valencianes pels seus drets i llibertats democràtiques, en el període que abasta des de la proclamació de la Segona República espanyola, el 14 d'abril de 1931, fins a l'entrada en vigor de l'Estatut d'Autonomia de la Comunitat Valenciana, el 10 de juliol de 1982.  
La repressió de la dictadura franquista sobre els vençuts de la Guerra Civil en el territori de la Comunitat Valenciana va tindre en el paredó del Terrer de Paterna un dels seus màxims exponents. En aquest espai van ser represaliades, mitjançant execució per afusellament, aproximadament 2.238 persones de diferents municipis de la Comunitat Valenciana i d'altres localitats del territori nacional.  
Vistes les constants iniciatives públiques dutes a terme per associacions, partits polítics i sindicats, en demanda de la rehabilitació del mur del paredó del Terrer de Paterna i la seua declaració com a lloc de la memòria democràtica de la Comunitat Valenciana.  
Vist l'informe emés pels serveis tècnics de la Direcció General de Qualitat Democràtica, Responsabilitat Social i Foment de l'Autogovern d'aquesta Conselleria de Participació, Transparència, Cooperació i Qualitat Democràtica, favorable a la incoació d'expedient per a declarar lloc de la memòria de la Comunitat Valenciana, el paredó del Terrer, al terme municipal de Paterna (València).  
Vist que correspon a l'Institut Valencià de la Memòria Democràtica, els Drets Humans i les Llibertats Públiques la formació, gestió i divulgació del Catàleg de llocs i itineraris de la memòria democràtica de la Comunitat Valenciana, així com el procediment per a la seua inscripció.  
  
Vist que la disposició transitòria primera de la Llei 14/2017, de 10 de novembre, de memòria democràtica i per a la convivència de la Comunitat Valenciana, assenyala que fins a la posada en marxa i funcionament de l'Institut Valencià de la Memòria Democràtica, els Drets Humans i les Llibertats Públiques, les diferents funcions atribuïdes en aquella a l'esmentat institut es continuaran exercint per les entitats i òrgans que les exercien.  
Vist que la disposició transitòria segona del Decret 179/2020, de 30 d'octubre, del Consell, d'aprovació del Reglament orgànic i funcional de la Conselleria de Participació, Transparència, Cooperació i Qualitat Democràtica, correspon a la Direcció General de Qualitat Democràtica, Responsabilitat Social i Foment de l'Autogovern exercir les competències relatives a la memòria democràtica previstes en la Llei 14/2007, fins a la posada en marxa d'aquest institut.  
Vist que la incoació i tramitació del present procediment de declaració del paredó del Terrer com a lloc de la memòria democràtica valenciana pretén garantir la seua valoració, preservació i protecció com a homenatge i reconeixement de la dignitat de les persones que s'hi van assassinar i dels seus familiars, en resposta a una demanda històrica i com a símbol de restitució de les ofenses i tractament rebut per les víctimes.  
Atés el que disposa l'article 22 i següents de la Llei 14/2017, de 10 de novembre, de memòria democràtica i per a la convivència de la Comunitat Valenciana, la Direcció General de Qualitat Democràtica, Responsabilitat Social i Foment de l'Autogovern, en el que és matèria de la seua competència, resol:  
  
Primer  
Iniciar d'ofici el procediment de declaració del paredó del Terrer, al terme municipal de Paterna (València), com a Lloc de la Memòria de la Comunitat Valenciana i realitzar-ne la inscripció i anotació preventiva en el Catàleg de llocs i itineraris de la memòria democràtica de la Comunitat Valenciana amb el número d'inscripció LM 1/2022, segons les característiques i condicions establides en els annexos d'aquesta resolució.  
  
Segon  
L'inici comporta l'aplicació provisional, immediata i directa del règim de protecció establit en els articles 25, 26 i 27 de la Llei 14/2017, de 10 de novembre, de memòria democràtica i per a la convivència de la Comunitat Valenciana.  
  
Tercer  
Se suspenen cautelarment les llicències municipals de parcel·lació, edificació o demolició, així com l'eficàcia de les que hagen pogut atorgar-se sobre el lloc.  
  
Quart  
Se suspén cautelarment qualsevol intervenció que poguera posar en perill els valors del bé.  
  
Cinqué  
Les anteriors suspensions es mantindran durant la tramitació del present expedient de declaració i inscripció, sense perjudici de l'alçament per part de la Direcció General de Qualitat Democràtica, Responsabilitat Social i Foment de l'Autogovern, en qualsevol moment, si s'acreditara l'absència de risc o perill per al bé la inscripció del qual es pretén.  
  
Sisé  
La resolució del procediment d'inscripció es dictarà en el termini de nou mesos per la persona titular de la Presidència de l'Institut, comptats a partir de la data de la present resolució. Si no es notifica la resolució expressa en aquest termini, l'expedient s'entendrà caducat i no podrà iniciar-se un nou procediment en els tres anys següents, llevat que es realitze a instàncies de la persona titular del bé.  
  
  
Seté  
Conforme amb l'article 22.5 de la Llei 14/2017, de 10 de novembre, en l'expedient per a la declaració i inscripció serà preceptiu l'informe del comité tècnic d'experts i se sotmetrà a tràmit d'informació pública i audiència dels interessats.  
  
Huité  
Que la present resolució i els seus annexos es publique en el Diari Oficial de la Generalitat Valenciana i en el Portal de la Conselleria de Participació, Transparència, Cooperació i Qualitat, i siga notificada als particulars directament afectats i a l'Ajuntament de Paterna, a fi que les persones físiques i jurídiques i els interessats puguen presentar en el termini de deu dies les al·legacions que consideren convenients en el Registre General Electrònic (https://sede.gva.es/va/inicio/procedimientos'id\_proc=18374), o en qualsevol dels registres establits en l'article 16.4 de la Llei 39/2015, d'1 d'octubre, del procediment administratiu comú de les administracions públiques, dirigides a la Direcció General de Qualitat Democràtica, Responsabilitat Social i Foment de l'Autogovern.  
  
Contra la present resolució, que no esgota la via administrativa, podrà interposar-se un recurs d'alçada davant de la Secretaria Autonòmica de Cooperació i Qualitat Democràtica en el termini d'un mes a comptar des de l'endemà a la notificació de la present resolució, d'acord amb el que s'estableix en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 16 de febrer de 2022.- El director general de Qualitat Democràtica, Responsabilitat Social i Foment de l'Autogovern: Iñaki Pérez Rico.